Imtella' Marzu 14, 2021 Rapport: Glen Falzon Waqt li d-dinja tinsab għarkupptejha bil-pandemija, ix-xjentisti ilhom iwissu li jekk il-komunità internazzjonali tibqa' tinjora l-effetti tat-tibdil fil-klima, il-katastrofi fuq is-saħħa tal-bniedem jistgħu jkunu saħansitra ferm agħar minn dawk ikkawżati mill-imxija. Bħalissa, anki fuq livell Ewropew, hemm impenn biex l-istati membri jimxu lejn l-idroġenu bħala sors ta' enerġija alternattiva fosthom għax iniġġes ferm inqas mid-dijossidu tal-karbonju li l-livelli tiegħu huma bla preċedent. Dan il-gass, ikkawżat fost oħrajn mill-karozzi, qed iġiegħel lid-dinja tisħon b'rata iktar mgħaġġla milli suppost. L-Unjoni Ewropea qed tħabrek biex l-istati membri, fosthom Malta, jaqilbu għall-idroġenu bħala sors alternattiv għall-enerġija għax x'aktarx hu s-soluzzjoni biex tkun indirizzata dik li l-Professur Alfred Vella sejħilha bħala "bomba tal-ħin" . . . b'referenza għat-tniġġis mid-dijossidu tal-karbonju li l-livelli tiegħu fid-dinja bħalissa jinsabu l-ogħla li qatt kienu fl-istorja. "U l-konsegwenzi tal-bidla fil-klima u l-effetti li din se jkollha, ebda pandemija mhi se tasal qribihom. Jiġifieri importanti li fl-Ewropa u fl-Istati Uniti qed jaraw id-dawl u jridu jikkontrollawha din il-problema dovuta prinċipalment għas-CO2, irridu nikkontrollawha biex it-tibdil fil-klima jkun suppress kemm jista' jkun." F'kummenti ma' Television Malta, Il-Professur Vella qal li meta jinħaraq, l-idroġenu ma jniġġisx għax prinċiplament jipproduċi l-ilma u mhux gassijiet tossiċi kif għadhom jarmu sal-lum il-karozzi fit-toroq. "Għandna possibbilment biżżejjed hydrogen available anki naturali biex tkun tista' tużah bħala sors ta' enerġija. Dan mingħajr ma nsemmi l-possibbiltà l-oħra li hi ilha magħrufa li tuża fonti enerġetiċi li huma rinnovabbli bħalma hu r-riħ, u allura l-irdieden li jagħmlu l-elettriku, u bl-elettriku tagħmel il-hydrogen b'sistema ta' elettroliżi jew PV panels li jagħmlu l-istess ħaġa." Il-Professur Vella spjega li l-idroġenu jista' jsir fosthom mill-gass li timporta Malta bħalissa biex titħaddem il-power station f'Dellimara . . . iżda mhux kollox ward u żahar għax l-idroġenu għandu l-perikli tiegħu. "Kien hawn ħafna min inkwieta meta ġibna t-tanker mimli bil-methane. Il-hydrogen jippreżenta diffikultajiet ikbar mill-methane f'dak li hu explosion limits u affarijiet ta' dak it-tip. Se jkun hemm sfidi imma m'hemmx ħafna alternattivi għat-triq 'il quddiem." Waqt li Malta qed tħares lejn alternattivi għall-finanzjament tal-pipeline bl-idroġenu, għall-Professur Vella l-pajjiż għandu problema oħra . . . mhux jipproduċi biżżejjed studenti fix-xjenza. Studju li sar iktar minn 50 sena ilu fl-Istati Uniti kien bassar li l-idroġenu jista' jkun is-soluzzjoni biex jissokta l-proċess tal-globalizzazzjoni filwaqt li d-dinja ma tibqax titniġġes bis-CO2.